ທາງການລີເບຍ ກ່າວວ່າ ກາດດາຟີ ເສຍຊີວິດແລ້ວ ທີ່ເມືອງ Sirte (ເບິ່ງວີດີໂອ ແລະສະໄລດ໌)
ລາຍງານຂ່າວຫຼາຍກະແສແຈ້ງວ່າ ອະດີດຜູ້ນຳລີເບຍ ທ່ານມວມມາ ກາດດາຟີ ໄດ້ເສຍຊີວິດແລ້ວ
ເຈົ້າໜ້າທີ່ລັດຖະບານຊົ່ວຄາວຂອງລີເບຍ ກ່າວວ່າ ອະດີດຜູ້ນຳມວມມາກາດດາຟີໄດ້ເສຍຊີ ວິດແລ້ວ ລຸນຫຼັງທີ່ໄດ້ຮັບບາດເຈັບຂະນະທີ່ຜູ້ກ່ຽວພະຍາຍາມຫຼົບໜີອອກຈາກເມືອງ Sirte ໃນຕອນເຊົ້າຂອງວັນພະຫັດມື້ນີ້ ພວກຜູ້ນຳທາງທະຫານ ຂອງສະພາປົກຄອງໄລຍະຂ້າມ ຜ່ານແຫ່ງຊາດຫຼື NTC ກ່າວວ່າກາດດາຟີຖືກຈັບໂຕໄດ້ແລະພວກເຈົ້າໜ້າທີ່ເວົ້າວ່າຜູ້ກ່ຽວ ໄດ້ຮັບບາດເຈັບສາຫັດ ພວກນັກລົບຝ່າຍປະຕິວັດຂອງລີເບຍ ໄດ້ບຸກໂຈມຕີຮອບສຸດທ້າຍ ຕໍ່ເມືອງ Sirte ບ້ານ ເກີດຂອງອະດີດຜູ້ນຳມວມມາກາດດາຟີ ໃນວັນພະຫັດມື້ນີ້ ຫຼັງຈາກໄດ້ທຳການສູ້ລົບເປັນ ເວລາຫຼາຍໆອາທິດກັບພວກທີ່ຈົງຮັກພັກດີຕໍ່ກາດດາຟີທີ່ຕິດອາວຸດເປັນຢ່າງດີນັ້ນ ພວກເຈົ້າໜ້າທີ່ຂອງສະພາປົກຄອງໄລຍະຂ້າມຜ່ານແຫ່ງຊາດ ເວົ້າວ່າ ການເຂົ້າຢຶດເອົາ ເມືອງ Sirte ໄດ້ນັ້ນ ຈະອຳນວຍໃຫ້ພວກທ່ານ ທຳການປະກາດກ່ຽວກັບການປົດປ່ອຍ ປະເທດຍ້ອນໝາຍຄວາມວ່າລັດຖະບານຊົ່ວຄາວສາມາດຄວບຄຸມເສັ້ນທາງເຂົ້າອອກແລະ ເມືອງທ່າແຫ່ງຕ່າງໆຂອງລີເບຍໄດ້ທັງໝົດແລ້ວ ເມືອງ Sirte ຊຶ່ງເປັນຫົວເມືອງແຄມທະເລທີ່ຕັ້ງຫ່າງຈາກນະຄອນຫຼວງຕຣີໂປລີໄປທາງ ທິດຕາເວັນອອກ 360 ຫຼັກກິໂລແມັດນັ້ນ ແມ່ນທີ່ໝັ້ນແຫ່ງສຸດທ້າຍຂອງພວກທີ່ຈົງຮັກ ພັກດີຕໍ່ກາດດາຟີ ຫຼັງຈາກພວກນັກລົບຂອງລັດຖະບານຊົ່ວຄາວ ເຂົ້າຢຶດເອົາຫົວເມືອງ ທະເລຊາຍ Bani Walid ໃນຕົ້ນອາທິດນີ້ ລາຍງານຂ່າວໂທລະພາບສະແດງໃຫ້ເຫັນວ່າ ພວກນັກລົບຂອງລັດຖະບານຊົ່ວຄາວໄດ້ ພາກັນຍິງປືນຂຶ້ນຟ້າ ເພື່ອເປັນການສະເຫຼີມສະຫຼອງແລະຊັກທຸງຊາດໃໝ່ ຂຶ້ນສູ່ປາຍເສົາ ຢູ່ທີ່ເມືອງ Sirte